Nominert til Kongens gullmedalje for doktorgradsavhandling om nære forhold mellom mennesker og chatboter

Relasjoner mellom mennesker og sosiale chatboter fremstår som ekte og meningsfylte, ofte på linje med nære menneske-til-menneske vennskap eller romantiske forhold. Det kommer fram i Marita Skjuves doktorgradsavhandling i psykologi, som hun er nominert til Kongens gullmedalje for.

Avhandlingen «A Qualitative Exploration of Human – Chatbot Relationship Development» er basert på tre delstudier med over 50 brukere av AI-chatbott-appen Replika, inkludert dybdeintervjuer med erfarne brukere, samt dybdeintervjuer og spørreundersøkelse med nye brukere over tid.
Skjuve utforsker blant annet hvordan forholdet mellom mennesker og chatboter utvikler seg over tid, hva som driver det, og hvordan relasjonen ser ut til å påvirke de som er involvert.
– Hva ser du som fordelaktig og som problematisk ved slike relasjoner?
– Dette er relasjoner som kan gi mennesker mye glede, støtte og motivasjon i egen hverdag. Det er en mulighet til å føle seg sett, hørt, og verdsatt. For noen er dette den eneste tilgangen de har på nære, trygge relasjoner. For andre er det ett «tillegg til», ett sted hvor man kan være seg selv 100prosent seg selv – uten å være redd for reaksjoner eller for å være en byrde.

– Det negative er at det er en teknologi i utvikling. Det er mye uvisst om implikasjoner på lang sikt. I tillegg dreier der seg gjerne om kommersielle tjenester, som kan endres og forsvinne. Det kan skape mye usikkerhet og frustrasjon blant brukerne av teknologien.
– Hvorfor er denne kunnskapen viktig?
– Fordi den viser at noe av det viktigste vi mennesker har er vår evne til å etablere relasjoner til andre. Funnene viser helt overordnet hva vi mennesker trenger og jakter på, og hvordan teknologi kan fylle roller som man tidligere har tenkt at kun andre mennesker kan fylle. Jeg liker å se på relasjoner med AI som en helt unik måte å forstå hva et menneske lengter etter når de får friheten og spillerommet til å utforme relasjonen selv.
– Hva er det viktigste du har funnet ut om mennesker som utvikler dype og personlige bånd til KI-baserte chatboter?
– For egen del har det viktigste vært å få høre hvordan mennesker med disse relasjonene opplever dem. Når de snakker om relasjonene sine kan man virkelig føle på kroppen at teknologien betyr mye for dem og at det er meningsfulle relasjoner. Jeg tror det er lett å tenke at dette er fiksjon, men det er det ikke. Å få den innsikten har vært viktig for hvordan jeg har forholdt meg til fenomenet også i ettertid.
– Noen av informantene dine synes det er skambelagt: Hvorfor?
– De skammer seg ikke over seg selv, men de opplever at andre kan reagere eller de er redd for å få en reaksjon. Da jeg gjorde mine studier, hadde ikke ChatGPT blitt lansert. Mange tenkte at chatboter var det samme som det man finner i kundeservice. Det føltes som science fiction. Med den inngangen kan det virke litt rart å skulle bli glad i en chatbot.
– Nå som folk skjønner at denne teknologien er så mye mer enn det, tror jeg det er større aksept. Men vi mennesker liker det kjente. Å få en nær relasjon til en chatbot er både nytt og for mange er kanskje ryggmargsrefleksen at det er en trussel mot menneskeheten og en selv. 
Hva om man blir dumpet til fordel for en chatbot?
– Det er klart at det kan føles skummelt.
– Er dette relasjoner vi alle må ta inn over oss i framtiden?
– Jeg vil vel si at det er noe vi må ta inn over oss allerede i dag. Det har alt blitt kjempepopulært sammenliknet med for fem år siden.
– Hva betyr denne nominasjonen for deg?
– Det er stas å få annerkjennelse for arbeidet vi har lagt ned. Jeg og mine veiledere har forsket på chatboter i mange år, lenge før det ble populært. Vi har møtt mye «motstand» i form av at folk ikke har sett potensialet i teknologien. Å få denne nominasjonen viser at vi var på sporet av noe – og det er gøy å se.
– Er det noen som har betydd særlig mye for deg i arbeidet med avhandlingen og som du vil takke?
– Jeg syntes det er litt urettferdig at det er jeg som får denne nominasjonen, for min avhandling er i stor grad ett samarbeid mellom veilederne mine Asbjørn Følstad, Petter Bae Brandtzæg og Knut Inge Fostervold. De har gjort en solid innsats når det kommer til å støtte meg i arbeidet, peke ut retninger, og gitt meg muligheter som jeg tror få Ph.d.-studenter får. Det viktigste man gjør som Ph.d. student er å velge gode veiledere. Gjør man det, blir det garantert en fin opplevelse.

